CELEX: 52011PC0877
Language: et
Date: 2011-12-12
Title: Ettepanek: EUROOPA PARLAMENDI JA NÕUKOGU DIREKTIIV, millega muudetakse direktiivi 2003/98/EÜ avaliku sektori valduses oleva teabe taaskasutamise kohta

|
			
		
		
		52011PC0877
		
			Ettepanek: EUROOPA PARLAMENDI JA NÕUKOGU DIREKTIIV, millega muudetakse direktiivi 2003/98/EÜ avaliku sektori valduses oleva teabe taaskasutamise kohta /* KOM/2011/0877 lõplik - 2011/0430 (COD) */
			
				
		
		
			
			   	SELETUSKIRI

1.                      
ETTEPANEKU TAUST
1.1.                
Ettepaneku põhjused ja eesmärgid

Euroopa Parlamendi ja nõukogu direktiiv
2003/98/EÜ avaliku sektori valduses oleva teabe taaskasutamise kohta (nn
avaliku sektori teabe direktiiv) võeti vastu 17. novembril 2003.
Direktiivi eesmärk oli lihtsustada avaliku sektori teabe taaskasutamist kogu
liidus, ühtlustades taaskasutuse põhitingimused ning kõrvaldades taaskasutamise
peamised takistused siseturul. Direktiiv sisaldab sätteid, milles käsitletakse
diskrimineerimisest hoidumist, tasu võtmist, ainuõiguste andmist,
läbipaistvust, litsentsimist ja praktilisi vahendeid avalike dokumentide
leidmise ja taaskasutamise lihtsustamiseks.
Direktiivi
artikliga 13 nähti ette direktiivi kohaldamise läbivaatamine 1. juuliks 2008.
Komisjon vaatas kohaldamise läbi ning selle tulemusena avaldati teatis
KOM(2009) 212[1].
Selles leiti, et hoolimata tehtud edusammudest eksisteerisid veel mitmed
tõkked. Nende hulka kuulusid avaliku sektori asutuste katsed võtta
taaskasutamise eest võimalikult suurt tasu, mitte püüelda üldisema majandusliku
kasu poole; avaliku ja erasektori konkurents; taaskasutamise praktilist laadi
takistused, nagu ebapiisav teave avaliku sektori teabe kättesaadavuse kohta,
ning avaliku sektori asutuste suutmatus mõista kõnealuse teabe taaskasutamise
majanduslikku potentsiaali. Komisjon jõudis järeldusele, et täiendav
läbivaatamine tuleks läbi viia 2012. aastaks, kui on rohkem tõendeid direktiivi
mõjude ja kohaldamise kohta. Komisjoni käesolev ettepanek on teise
läbivaatamise tulem.
Avaliku sektori
teave on digitaalse infosisuga seotud ning suure, senini kasutamata
potentsiaaliga toodete ja teenuste oluliseks algmaterjaliks. Liidu meetme
üldeesmärk on toetada majanduskasvu ja töökohtade loomist, parandades avaliku
sektori teabe kasutustingimusi ning vabastades seeläbi valitsuse valduses
olevate andmete majanduslik potentsiaal. Üldeesmärk vastab täielikult liidu
horisontaalsetele strateegiatele, eelkõige komisjoni Euroopa 2020. aasta
strateegiale, mis käivitati 3. märtsil 2010 eesmärgiga muuta EL „aruka,
jätkusuutliku ja kaasava majandusega liiduks, kus on kõrge tööhõive,
tootlikkuse ja sotsiaalse ühtekuuluvuse tase”.
Juurdepääsu
tagamine avaliku sektori teabe taaskasutamisele avaldab positiivset mõju ka
valitsuste läbipaistvusele, tõhususele ja aruandekohustusele ning suurendab
kodanike mõjuvõimu.
Seega on avaliku
sektori teabe direktiivi lõppeesmärk algatada avaliku sektori hoiakute
muutmine, luues soodsa keskkonna kõrge lisandväärtusega tegevustele, mis
põhinevad avalike teaberessursside taaskasutamisel.
Reguleerimisprobleemiks
on kehtestada turu jaoks optimaalne õigusraamistik, mis stimuleeriks digitaalse
infosisu turgu seoses avaliku sektori teabel põhinevate toodete ja teenustega,
võtaks arvesse ka selle piiriülest mõõdet ning väldiks konkurentsimoonutusi
liidu avaliku sektori teabe taaskasutamise turul. Komisjoni ettepanek on
seega suunatud avaliku sektori teabe kasutamisele ärilistel ja mitteärilistel
eesmärkidel, et tagada konkreetsete tingimuste kasutuselevõtt kasutamisahela
eri etappides nii, et paraneks teabe kättesaadavus ja lihtsustuks selle
taaskasutamine.
Teave tuleb teha kättesaadavaks, leitavaks ja
tõhusalt taaskasutatavaks. Rahalised ja mitterahalised tehingukulud peavad
olema võimalikult madalad. Taaskasutajatel peab olema juurdepääs tõhusale ja
tulemuslikule hüvitusmehhanismile, et nad saaksid oma õigusi maksma panna.
Esialgset direktiivi tuleb tugevdada, et kõrvaldada allesjäänud takistused,
nagu puudulik teave tegelikult kättesaadavate andmete kohta, piiravad või
ebaselged eeskirjad juurdepääsu ja taaskasutamise tingimuste kohta, heidutav,
ebaselge ja vastuoluline hinnakujundus, kui teabe taaskasutamine on tasuline,
ning avaliku sektori teabe taaskasutamise loa saamise protsessi üldine liigne
keerukus, eelkõige VKEde jaoks. Lisaks peaks taaskasutajatele ja
olemasolevatele „hübriidsetele” avaliku sektori asutustele (mis täidavad nii
avaõiguslikke ülesandeid, kui kasutavad ka teavet ärilistel eesmärkidel) olema
tagatud võrdsed võimalused ja konkurentsitingimused, mida ei piira diskrimineeriv
kohtlemine ega põhjendamatud avaliku sektori teabe ainuõiguslikud lepingud. Avaliku
sektori teabe taaskasutamise siseturg toimib hästi ainult siis, kui kogu liidus
kaotatakse reguleerivad ja tegelikud piirangud taaskasutamisele ning sama liiki
andmed on kättesaadavad sarnastel (kui mitte samadel) tingimustel, sõltumata
nende päritolumaast.
Parandades teabele juurdepääsu ning
lihtsustades selle taaskasutamist on võimalik saavutada muu hulgas järgmisi
eeliseid: otseselt avaliku sektori teabel põhinevate toodete ja täiendavate
toodete innovatsioon; väiksemad tehingukulud ja avaliku sektori tõhususe
suurenemine; ning avaliku ja erateabe sagedasem ühendamine uute kaupade
tootmiseks.

1.2.                
Üldine taust

Riigiasutused toodavad, koguvad või säilitavad
suurt hulka teavet ja infosisu, alates statistilistest, majanduslikest või
keskkonnaandmetest kuni arhiivimaterjali ning raamatute või kunstiteoste
kogudeni. Digitaalrevolutsioon on märkimisväärselt tõstnud selle ressursi
väärtust uuenduslike toodete või teenuste jaoks, mis kasutavad andmeid
toormaterjalina.
Praeguseks tunnustatakse laialdaselt
andmeressursside, sealhulgas avalike andmete kättesaadavaks tegemise
majanduslikku tähtsust. Näiteks on ajakirja The Economist 2010. aasta aruande
kohaselt andmed muutunud „kapitali ja tööjõuga peaaegu võrdseks
majanduslikuks tootmissisendiks”[2]
ning aruandes Digital Britain Final Report sedastatakse, et andmed on „innovatsiooni
vääring ja teadmistel põhineva majanduse elujõud”[3]. Hiljutise uuringu kohaselt oli
avaliku sektori teabe koguturg 2008. aastal liidus 28 miljardit eurot[4]. Samast uuringust nähtub, et
üldine majanduslik kasu, mida annab avaliku sektori teabe suurem avatus hõlpsa
juurdepääsu võimaldamise kaudu, on EL 27 riikides ligikaudu 40 miljardit
eurot aastas. Avaliku sektori teabe rakendustest ja kasutamisest saadav otsene
ja kaudne majanduslik kogutulu kogu EL 27 riikide majanduses oleks
ligikaudu 140 miljardit eurot aastas.
Lisaks majanduskasvu soodustava innovatsiooni
ja loovuse edendamisele suurendab vabalt kättesaadav avalik teave ka kodanike
mõjuvõimu, tõhustades seega osalusdemokraatiat ning edendades läbipaistvat,
vastutavat ja tõhusamat valitsemist.
Direktiivi proovikiviks on kehtestada turu
jaoks optimaalne õigusraamistik, millega hõlbustatakse ja edendatakse kättesaadavate
avalike andmete taaskasutamist ärilistel ja mitteärilistel eesmärkidel. Seega
on direktiivi ja selle läbivaatamise lõppeesmärk algatada avaliku sektori
hoiakute muutmine, luues soodsa keskkonna kõrge lisandväärtusega tegevustele,
mis põhinevad avalike teaberessursside taaskasutamisel.
Direktiivi läbivaatamine on seega osa Euroopa
digitaalarengu tegevuskavast ning Euroopa 2020. aasta strateegiast, mis on
suunatud arukale, jätkusuutlikule ja kaasavale majanduskasvule[5]. Läbivaatamine on tegelikult
üks digitaalarengu tegevuskava põhimeetmetest (põhimeede 1c).

1.3.                
Kooskõla muude tegevuspõhimõtetega
1.3.1.          
Avaliku sektori teabe poliitika ja liidu
konkurentsieeskirjad

Avaliku sektori teabe direktiivi üheks
eesmärgiks on konkurentsimoonutuste piiramine liidu turul ning seega võrdsete
võimaluste loomine kõigile avaliku sektori teabe potentsiaalsetele
taaskasutajatele. Sellega seoses on avaliku sektori teabe direktiivis
täpsustatud liidu üldisemaid konkurentsieeskirju, nimelt on artikli 10 lõikega
2 keelatud ristsubsideerimine ja artikliga 11 on teatavate eranditega keelatud
ainuõiguslikud lepingud.

1.3.2.          
Avaliku sektori teabe poliitika ja
keskkonnapoliitika

Avaliku sektori teabe direktiiv, direktiiv
2003/4 keskkonnateabele avaliku juurdepääsu kohta (Århusi direktiiv) ning
direktiiv 2007/2/EÜ, millega rajatakse Euroopa Ühenduse ruumiandmete
infrastruktuur (INSPIRE), moodustavad üheskoos liidu meetmete kogumiku, mille
eesmärk on tagada riigiasutuste valduses oleva keskkonnateabe võimalikult lai
levik. Kuigi nimetatud direktiividel puuduvad ühised otsesed eesmärgid,
täiendavad nad teineteist ja neid ühendab üldine eesmärk suurendada avaliku
teabe läbipaistvust ja parandada selle kättesaadavust.
Keskkonnateabele avalikku juurdepääsu käsitlev
direktiiv soodustab suuremat teadlikkust keskkonnaküsimustest, vaba
arvamustevahetust, üldsuse tõhusamat osavõttu keskkonnaasjade üle otsustamises
ning kokkuvõttes ka keskkonnaolukorra paranemist. See toetab komisjoni avaliku
sektori teabe taaskasutamise poliitikat, kuna teabe laialdane kättesaadavus on
selle taaskasutamise eeldus ning keskkonnateave on väga oluline teabeallikas
uute toodete ja teenuste loomisel. INSPIRE direktiiv mängib samasugust rolli
seoses ruumiandmetega.
Lisaks on avaliku sektori teabe direktiiv
eriti oluline tulevase ühise keskkonnateabesüsteemi kui terviku ühtsuse
tagamisel.

1.3.3.          
Avaliku sektori teave ja integreeritud
merenduspoliitika

2010. aasta septembris esitas komisjon Euroopa
Parlamendile ja nõukogule teatise „Merealased teadmised 2020”, mille eesmärk
oli päästa valla Euroopa merealaste teadmiste potentsiaal. Selle kolmeosaline
lähenemine, mille püüd on teha merendusandmete kasutamine lihtsamaks ja
odavamaks, tõsta merendusandmete kasutajate konkurentsivõimet ning parandada
teadmisi Euroopa merede ja ookeanide kohta, on kooskõlas komisjoni avaliku
sektori teabe taaskasutamise poliitikaga ja toetab seda.

1.3.4.          
Avaliku sektori teabe poliitika ja ühine
transpordipoliitika

Uues transporti käsitlevas valges raamatus[6] kavandatud 40 algatusest hõlmab
üks raamtingimuste kehtestamist, et edendada intelligentsete süsteemide
väljaarendamist ja kasutuselevõttu koostalitluslike ja mitmeliigiliste
sõiduplaanide koostamisel, teabe edastamisel, veebipõhisel broneerimisel ja
uute piletimüügisüsteemide rakendamisel.
Kõnealune algatus on otseselt seotud
tegevuskavaga[7]
intelligentsete transpordisüsteemide kasutuselevõtuks maanteetranspordi ja seda
muude transpordiliikidega ühendavate liideste puhul, mille komisjon võttis
vastu 2008. aasta detsembris, ning 7. juuli 2010. aasta direktiiviga 2010/40/EL,
mis käsitleb raamistikku intelligentsete transpordisüsteemide
kasutuselevõtmiseks maanteetranspordis ja liideste jaoks teiste
transpordiliikidega[8].
Nimetatud kahe vahendi eesmärk on kiirendada ja koordineerida selliste
intelligentsete transpordisüsteemide rakenduste kasutuselevõttu nagu reaalajas
liiklusteabeteenuste ja reisiteabeteenuste pakkumine liidu tasandil.
Direktiivi 2010/40/EL kohaselt võtab komisjon vastu siduvad
spetsifikatsioonid reaalajas liiklusteabeteenuste ja reisiteabeteenuste
pakkumiseks kogu ELis, et käsitleda transpordiametiasutuste pakutavaid
liikluskorraldusandmeid ja tagada eraettevõtjate juurdepääs asjakohastele
avaliku sektori andmetele.
Sellised spetsifikatsioonid, kuid ka võimalik
järelmeetmena esitatav seadusandlik ettepanek ühistranspordiga seonduva teabe
kättesaadavuse ja taaskasutamise tagamiseks võiksid märkimisväärselt toetada
komisjoni avaliku sektori teabe taaskasutamise poliitikat, andes kodanikele ja
ettevõtjatele õiguse saada teavet liikluse või ühistranspordi kohta ning
taaskasutada seda uutes toodetes ja teenustes, mis põhinevad kõnealuse teabe
ülimalt dünaamilisel sisul. See toetab komisjoni avaliku sektori teabe
taaskasutamise poliitikat.

1.3.5.          
Avaliku sektori teabe poliitika ja algatus avatud
juurdepääsu kohta teadusinfole

Teadusinfo vallas on komisjoni eesmärk saada
võimalikult suurt kasu infotehnoloogiast (internet, superarvutirakenduste
võrgud, andmeotsing), et parandada teadusinfo kättesaadavust ning hõlbustada
selle taaskasutamist. Avatud juurdepääsu poliitika eesmärk on teha
teadusartiklid ja teadusandmed lugejatele veebis vabalt kättesaadavaks.
Komisjon kavatseb võtta meetmeid teadusinfo kättesaadavuse ja säilitamise
soodustamiseks, see hõlmab ka liidu eelarvest rahastatavaid väljaandeid ning
uurimisprojektide andmeid.
Komisjoni sihid kõnealuses valdkonnas on
tihedalt seotud avaliku sektori teabe direktiivi eesmärkidega selles mõttes, et
mõlema eesmärk on parandada avaliku teabe kättesaadavust ja taaskasutamist
Euroopas.

1.3.6.          
Avaliku sektori teabe poliitika ning digiteerimise
ja kultuuripärandi poliitika

Kultuurikogude
digiteerimine edendab juurdepääsu kultuurile, hõlbustades Euroopa
kultuuriasutuste valduses oleva Euroopa kultuuripärandi — raamatute, kaartide,
audiosalvestuste, filmide, käsikirjade, muuseumieksponaatide jne — kasutamist
tööks, õppimiseks ja meelelahutuseks. Digiteerimise läbi saab neist
ressurssidest samas digitaalmajanduse püsivara, mis aitab luua arvukaid
innovatsioonivõimalusi, kuigi digitaalsete kultuurivarade täielik kasutamine on
veel lapsekingades. Ärimudeleid uuritakse ja äritegevus on algamas. Eesmärgid
tagada avaliku sektori teabe laialdane kättesaadavus (avaliku sektori teabe
direktiiv) ning teha digiteeritud kultuurivarad loomingulistele ja
uuenduslikele ettevõtjatele kättesaadavaks (digiteerimise poliitika) on
täielikult vastavuses, toetavad üksteist ning on täielikult kooskõlas Euroopa
kultuurivaldkonna tegevuskava ja nõukogu kultuurivaldkonna töökavaga.

2.                      
HUVITATUD ISIKUTEGA KONSULTEERIMISE JA MÕJU
HINDAMISE TULEMUSED
2.1.1.          
Avalik arutelu

Direktiivi läbivaatamise kohta korraldati
internetis laiaulatuslik ja komisjoni standarditele vastav avalik arutelu.
Konsultatsioon toimus ajavahemikus 9. septembrist 2010 kuni 30. novembrini
2010. See avaldati komisjoni veebilehel „Sinu hääl Euroopas”:       
(http://ec.europa.eu/yourvoice/ipm/forms/dispatch?form=psidirective2010).
Avaliku konsultatsiooni käivitamisel avaldati
pressiteade. Arutelu algatamist reklaamiti ka Twitteris, komisjoni
infoühiskonna peadirektoraadi avaliku sektori teavet käsitleval veebisaidil        
(http://ec.europa.eu/information_society/policy/psi/index_en.htm)
ning Euroopa avaliku sektori teabele suunatud portaalis ePSIplatform[9]. Lisaks teavitati
konsultatsioonist sidusrühmi ning neid kutsuti üles saatma oma seisukohti oma
ühenduste kaudu või e-posti teel. Arutelust kutsuti osa võtma kõik huvitatud
isikud, sealhulgas valitsused, avaliku sektori infosisu valdajad (sealhulgas
sektoritest, mis on praegu direktiivi reguleerimisalast välja jäetud), ärilised
ja mitteärilised taaskasutajad, eksperdid, akadeemikud ning kodanikud.
Arutelu tulemusena saadi 598 vastust, mis
avaldati avaliku sektori teavet käsitleval komisjoni veebisaidil[10]. Vastused esindasid kõiki
erinevaid osapooli avaliku sektori teabe väärtusahelas: avaliku sektori
infosisu valdajad (8 %), muud riigiasutused, kelle valduses ei ole avaliku
sektori teavet (4 %), avaliku sektori teabe taaskasutajad (13 %),
akadeemikud ja eksperdid (23 %), kodanikud (48 %) ning muud vastajad
(4 %).
Valdav osa
vastanutest osutas, et avaliku sektori teabe taaskasutamine ei ole veel
saavutanud oma täit potentsiaali ning toetas täiendavate meetmete võtmist
taaskasutamise edendamiseks ning avaliku sektori teabel baseeruvate toodete ja
teenuste piiriüleseks pakkumiseks. Paljud vastajad pooldasid direktiivi
muutmist; pooldajate osakaal ulatus ligikaudu 40 %st avaliku sektori
infosisu valdajate puhul kuni üle 70 %ni taaskasutajate puhul. Õigusakti
muudatuste ja täiendavate mittesiduvate suuniste kohta esitatud ettepanekud ei
erinenud märkimisväärselt konkreetsete vastajarühmade lõikes, kuid enamik
toetas üldpõhimõtte muutmist taaskasutamise õiguse kehtestamiseks ning
täiendavate meetmete vastuvõtmist (avalike andmeressursside avamine ja
taaskasutamise hõlbustamine, näiteks kättesaadavate dokumentide loetelud,
litsentsi saamise tingimuste lihtsustamine või nendest loobumine, piirkulud
jne).
Kõik vastajad
pöörasid suurt tähelepanu ka tasu võtmise küsimusele. Arvukatest vastustest
ilmneb, et paljud tasu võtmise küsimused nõuavad selgitamist ja suuniseid,
sealhulgas tasu võtmise strateegia või tasuta juurdepääs ning aktsepteeritavad
tasud. Sidusrühmad ei pooldanud taaskasutamise eest sellise tasu võtmist, mis
põhineks täielikul või osalisel kulude hüvitamisel. Vastajad nõudsid sageli kas
tasu võtmise keelamist või mõiste „mõistlik investeeringutulu” selgitamist.
Enamik toetas seda, et mitteärilistel eesmärkidel taaskasutamine oleks tasuta.
Piirkulude lahendusele esitasid kõigi kategooriate vastajad palju poolt- ja
vastuargumente ning selles küsimuses puudub üksmeel.
Kõigi sektorite
vastajad väljendasid üldiselt vajadust toetus- ja rakendusmeetmete järele
avaliku sektori teabe taaskasutamise edendamiseks, sealhulgas piiriüleselt.
Kõnealused meetmed ulatuvad temaatilistest suunistest (litsentsimine, tasu
võtmine, andmete kvaliteet) riiklike andmeportaalide väljatöötamise ning
üleeuroopalise ja ühtse andmetele juurdepääsu punkti rajamise toetuseni.
Kokkuvõttes võib
öelda, et konsulteerimisel saadud vastused näitavad, et 2009. aasta
läbivaatamisega võrreldes on taaskasutamise kultuur arenenud paljudes
liikmesriikides (eriti Ühendkuningriigis, Prantsusmaal ja Taanis). Siiski on
veel palju teha, et avaliku sektori teabe taaskasutamise võimalusi
maksimaalselt ära kasutada ja täiel määral ära kasutada eeskirju, mis
kehtestati 2003. aasta avaliku sektori teabe direktiiviga, mille mitmeid
sätteid on tarvis muuta või täpsustada. Lisaks näitab vastajate üksmeele või
nende konkreetsete suundumuste puudumine avaliku sektori teabe taaskasutamise
eest tasu võtmise küsimuses seda, et kõigile üheselt sobivat lahendust ei ole
ja et arvesse tuleb võtta nii avaliku sektori teabe valdajate kui ka selle
taaskasutajatele vajadusi, et mitte takistada andmete taaskasutamist.
Saadud vastuseid
võeti arvesse valikuvõimaluste hindamisel, mille tuginedes jõuti käesoleva
ettepanekuga hõlmatud seadusandlike ja mittesiduvate meetmete paketini.

2.1.2.          
Eksperdiarvamuste kogumine ja kasutamine

Viimase paari aasta jooksul on komisjon
avaliku sektori teabe taaskasutamise turu erinevate aspektide hindamiseks,
sealhulgas majanduslikuks hindamiseks viinud läbi järgmised uuringud: MEPSIR
(Euroopa avaliku sektori teaberessursside mõõtmine),[11] ainuõiguslike lepingute
uuring,[12]
majanduslikud näitajad ja juhtumiuuringud avaliku sektori teabe
hinnakujundusmudelite kohta,[13]
avaliku sektori teabe hinnakujundusmudelite uuring (Deloitte, veel avaldamata),
avaliku sektori teabe turuväärtuse uuring (Vickery, veel avaldamata),
kultuurimaterjali taaskasutamise uuring[14].
Uuringutes mõõdeti avaliku sektori teabe
taaskasutamist liikmesriikides, hinnati avaliku sektori teabe turu üldist
suurust liidus (aastal 2006 ja aastatel 2010–2011), hinnati direktiivi artikli
11 alusel avaliku sektori asutuste sõlmitavate ainuõiguslike lepingute
võimalikkust, tutvustati avaliku sektori teabega seonduvaid praeguseid arenguid
liikmesriikides, anti nõu, milliseid majanduslikke näitajaid võiks kasutada
avaliku sektori teabe taaskasutamise mõõtmiseks, hinnati erinevaid avaliku
sektori teabe esitamise ja hinnakujunduse mudeleid ning anti ülevaade avaliku
sektori teabe taaskasutamisest kultuurivaldkonnas. Kõnealuste uuringute
tulemustest on saadud väärtuslikku majanduslikku teavet, mis võimaldab välja
selgitada avaliku sektori teabe direktiivi muutmise kõige asjakohasemad
variandid.
Avaliku sektori teabe õiguslikke asjaolusid
käsitleva temaatilise võrgustiku LAPSI[15]
(Legal Aspects of Public Sector Information) raames läbiviidud uuringu
tulemusena on komisjonile saanud lisaks kättesaadavaks oluline õiguslik
analüüs, milles käsitleti õiguslikke tagajärgi, mis on seotud teatavate avaliku
sektori teabe taaskasutamise küsimustega, nagu erandid üldreeglist nõuda
piirkulu tasumist, mõisted „avalik-õiguslik ülesanne” ja
mittediskrimineerimine, küsimus, kas riigi osalusega ettevõtjat peaksid olema
hõlmatud avaliku sektori teabe direktiiviga, ning litsentsimistingimused.
Liikmesriike ja sidusrühmi hõlmavate
koostöövõrkude, nendega tehtud koostöö, kooskõlastamise ja nende teadlikkuse
tõstmise kaudu on kogutud ka lisateavet. Portaalis ePSIplatform on kättesaadav
ulatuslik avaliku sektori teave kogu liidust[16].

2.1.3.          
Mõju hindamine

Mõju hindamisel uuriti viit võimalust, mille
abil lahendada tuvastatud probleeme, milleks on avaliku sektori teabe
taaskasutamise eeskirjade ebaselgus ja vähene läbipaistvus, suletud
teaberessursid, liiga kõrged tasud, võrdsete võimaluste puudumine,
taaskasutamist käsitlevate sätete puudulik jõustamine ning üksikute liikmesriikide
ebajärjekindel lähenemisviis. Kui direktiivi kehtetuks tunnistamine kõrvale
jätta, jagunevad valikuvõimalused laias laastus kahte kategooriasse — need, mis
hõlmavad kehtivate sätete säilitamist ning need, mis hõlmavad muudatusi, alates
lihtsatest tehnilisest kohendustest kuni sätete nimetamisväärse muutmiseni.
1. võimalus: poliitika
muutmata jätmine: direktiivi ei muudeta (baasstsenaarium)
Valik, mille raames poliitikat ei muudeta,
tähendab avaliku sektori teabe taaskasutamise seisukohast, et kohaldatakse
jätkuvalt direktiivi kehtivaid sätteid ja riiklikke ülevõtmisvahendeid.
2. võimalus: liidu praeguste meetmete
katkestamine: avaliku sektori teabe direktiivi kehtetuks tunnistamine
Avaliku sektori teabe direktiivis on
kehtestatud põhitingimused avaliku sektori teabe taaskasutamisele kogu liidus
ning see on muutnud liikmesriikide poliitilisi strateegiaid ja õigusakte. Ilma
direktiivita oleks liikmesriikidel vabadus tunnistada kehtetuks või muuta
avaliku sektori teabe taaskasutamist käsitlevaid siseriiklikke rakendusakte.
Sellega kõrvaldataks tõepoolest kõik õiguslikud kohustused, mida direktiiv ja
ülevõtmisvahendid praegu sisaldavad.
3. võimalus: mittesiduvad meetmed
Kõnealuste vahendite, nt komisjoni suuniste
või soovitustega antakse lisateavet ja/või tõlgendusi avaliku sektori teabe
direktiivi teatavate sätete kohta. Mittesiduvad meetmed hõlmaksid näiteks
litsentsimissätetega seonduvaid soovitusi, suuniseid tehniliste vormingute või
hinnaarvutuste kohta (sealhulgas piirkulu arvutamiseks).
4. võimalus: õigusakti muudatused
Nimetatud valikuga muudetakse direktiivi sisu,
st selle sätetega ettenähtud õigusi ja kohustusi. See hõlmab järgmist: i)
direktiivi reguleerimisala laiendamine, et hõlmata ka praegu väljajäetud
sektorid (kultuuri-, haridus- ja teadusasutused ning ka avalik-õiguslikud
ringhäälinguorganisatsioonid); ii) eeskirja kehtestamine piirkulul põhineva
tasu jaoks ja selle eeskirja võimalikud erandid; iii) üldpõhimõtte muutmine, et
teha kättesaadavad dokumendid taaskasutatavaks; iv) nõue avaldada andmed
masinloetavas vormingus; v) nõue määrata sõltumatu reguleeriv asutus ning
kehtestada tõhus ja tulemuslik hüvitusmehhanism; vi) tasu võtmise nõuete
täitmist käsitleva tõendamiskohustuse ümberpööramine; vii) nõue, mille kohaselt
tuleb „avalik-õigusliku ülesande” ulatus kindlaks määrata üksnes seadusandlike
vahenditega.
5. võimalus: pakettlahendus
Valik, mis ühendaks taaskasutamist käsitleva
raamistiku sisulised muudatused (4. võimalus) ja lisasuunised põhimõtete kohta,
mida riigi ametiasutused peavad järgima, kui nad rakendavad suuniseid riiklikul
tasandil (3. võimalus).
Mõju hindamise tulemus
Mõju hindamisel kaaluti ühelt poolt avaliku
sektori teabel põhinevate toodete ja teenuste suutlikkust tuua majanduslikku ja
sotsiaalset kasu kõigile tarbijatele ning teiselt poolt majanduslikke ja
sotsiaalseid kulusid, mis tulenevad võimalikust saamata jäänud tulust, kui
avalike andmete taaskasutamist lubatakse tasuta või väikese tasu eest. Erilist
tähelepanu pöörati asjaolule, et kõnealuse valdkonna poliitika peab tagama
võrdsed võimalused „hübriidsetele” riigiasutustele, kes tegelevad riiklike
vahendite abil enda toodetud või kogutud teabe taaskasutamisega ärilistel
eesmärkidel ning nende eraõiguslikele konkurentidele ja sellele, et avalikule
sektorile ei avaldataks ebaproportsionaalset koormust, mis ohustaks avaliku
sektori teabe tootmist, sellesse investeerimist ja sellega seotud
uuendustegevust.
Hindamise kohaselt
suurendab kehtiva õigusraamistiku säilitamine (1. võimalus) erinevate
lähenemisviiside tõenäosust riiklikul tasandil, tekitades õiguslikku
ebakindlust ja moonutades konkurentsitingimusi siseturul.
Direktiivi kehtetuks tunnistamine (2.
võimalus) kõrvaldaks avaliku sektori teabe taaskasutamist käsitlevate liidu
tasandi minimaalsete eeskirjade loodud turvaabinõu. Liikmesriikidele
tegutsemiseks vabade käte andmine valdkonnas, mille suhtes on varem kohaldatud
liidu tasandil ühtlustatud eeskirju, suurendaks veelgi õiguslikku ebakindlust
ja riikide lähenemisviiside erinevust ning kahjustaks seega konkurentsi ja
avaliku sektori teabe taaskasutamise siseturgu. Direktiivi kehtetuks
tunnistamine oleks ühtlasi täielikult vastuolus asjaomaste andmetele
juurdepääsu ja nende taaskasutatavust käsitlevate liidu ja riikliku tasandi
algatustega.
Üksnes
mittesiduvate meetmete kehtestamine (3. võimalus) hõlbustab avaliku sektori
teabe direktiivis sätestatud litsentsimise ja tasu võtmise eeskirjade
kohaldamist, kuid suurendab siiski tõenäosust, et riikliku tasandi
lähenemisviisid erinevad üksteisest, mis omakorda tekitab õiguslikku
ebakindlust ja moonutab konkurentsitingimusi siseturul.
Direktiivi kehtivate sätete muutmine (4.
võimalus) aitab luua taaskasutamist soodustavama õigusraamistiku: see laiendab
direktiivi reguleerimisala, hõlmates ka kultuurimaterjali, kehtestab liidu
tasandil juriidilist jõudu omava õiguse avaliku sektori teabe taaskasutamiseks,
alandab avaliku sektori teabe taaskasutamise hindu, tõhustab hüvitusmehhanismi
taaskasutamist käsitleva õiguse jõustamiseks ning tagab võrdsemad võimalused
riigiasutustele ja konkureerivatele erasektori taaskasutajatele. Selle variandi
puhul seondub üksikute sätete, eelkõige kulude arvutamist ja
litsentsimistingimusi käsitlevate sätete kohaldamisega siiski erinevuste ja
õigusliku ebakindluse oht
Õigusakti muudatuste ja mittesiduvate meetmete
liitmine (5. valikuvõimalus) ühendab 3. ja 4. võimalusest saadava kasu. Seega
tagab nimetatud poliitikavalik taaskasutamist soodustavate riiklike
regulatiivsete strateegiate lähenemise kogu siseturul, suurendades sellega
õiguskindlust, lisades stiimuleid ja vähendades avaliku sektori teabe
taaskasutamise takistusi. Mõju hindamisel tehtud analüüsist nähtub, et
siseriiklikke tingimusi arvesse võttes pakub kõnealune võimalus parimat
tasakaalu avaliku sektori teabe taaskasutamise, ühtlustamise ja õiguskindluse
edendamisel.

3.                      
ETTEPANEKU ÕIGUSLIK KÜLG
3.1.                
Õiguslik alus

Avaliku sektori teabe direktiiv võeti vastu
ELi toimimise lepingu artikli 114 põhjal (ELi lepingu artikkel 95), kuna selle
sisu hõlmab siseturu nõuetekohast toimimist ja teenuste vaba ringlemist.
Seepärast tuleb kõnealust direktiivi muuta samadel alustel.

3.2.                
Subsidiaarsuse ja proportsionaalsuse põhimõte

Avaliku sektori teabe direktiiv võeti vastu
ELi toimimise lepingu artikli 114 põhjal (varem ELi lepingu artikkel 95).
Direktiivi läbivaatamise üldeesmärk on kõrvaldada liikmesriikide vahel
eksisteerivad ja tekkivad erinevused avaliku sektori teabe kasutamises, mis
takistavad selle ressursi täieliku majandusliku potentsiaali saavutamist.
Konkreetsed eesmärgid on aidata kaasa avaliku sektori teabel põhinevate toodete
ja teenuste loomisele liidu tasandil, tagada avaliku sektori teabe tõhus
piiriülene kasutamine lisandväärtusega toodete ja teenuste puhul, piirata
konkurentsimoonutusi liidu turul ning takistada liikmesriikidevaheliste
erinevuste süvenemist avaliku sektori teabe taaskasutamise küsimuses.
Ettepaneku
sisu vastab nimetatud eesmärkidele.
Võrreldes 2002.
aastaga, mil komisjon esitas ettepaneku direktiivi kohta, tunnustatakse nüüd
üha laialdasemalt avatud andmete, eelkõige valitsusandmete majanduslikku
tähtsust uute teabeteenuste ja -toodete alusena. Kuigi avaliku sektori teabe
taaskasutamise põhiraamistikku on liidu tasandil ühtlustatud, on teatavad
probleemid siiski alles ja tekkinud on ka uusi küsimusi.
Selle tulemusena leiavad sidusrühmad, et
kehtiv õigusraamistik ei suuda enam tagada tingimusi, millega maksimeeritakse
avalike andmeressursside võimalikku kasu Euroopas. Avaliku sektori teabel
põhineva tegevuse arenedes on osa kehtivatest sisulistest eeskirjadest hakanud
takistama avaliku sektori teabe taaskasutamisel põhineva tegevuse arendamist ja
toonud kaasa killustatud siseturu.
Kehtivat tasu võtmise süsteemi, mis põhineb
kulude hüvitamisel, nagu on lubatud direktiivi eeskirjadega, peetakse avalike
andmete taaskasutamisel põhinevate tegevuste edendamiseks ebapiisavaks. Üksnes
ühtlustamisega liidu tasandil võidakse tagada, et tasu võtmist käsitlev
vaikimisi kehtiv eeskiri ja sellega seotud erandid on sarnased kogu liidus, et
edendada taaskasutamistegevusi.
Lisaks
on mõnedes liikmesriikides riigiasutustel õigus otsustada, kas lubada
taaskasutamist[17].
Selle tulemusena on „avaliku teabe taaskasutamine liikmesriigiti puudulikult
ühtlustatud, see võib kehtida ka (avaliku) liiklusteabe kohta”[18]. Liidu tasandi meetmed on
vajalikud näiteks selle tagamiseks, et väärtusliku ja põhilise avaliku sektori
teabe taaskasutamine oleks lubatud kõikides liikmesriikides ning et üksikud
äritegevusega tegelevad riigiasutused ei takistaks uuenduslike toodete ja
teenuste arendamist.
Lisaks
on mitmetes liikmesriikides raske kasutada hüvitamismehhanismi tõhusalt
olukordades, kus avaliku sektori teabe taaskasutamist käsitlevaid eeskirju on
rikutud, mis paneb aga taaskasutajad loobuma paljutõotavatest
taaskasutusprojektidest liidu eri paigus.
Aluspõhimõtte,
tasu võtmise süsteemi, reguleerimisala ja jõustamismehhanismi täiendavat
ühtlustamist, mille eesmärk on leevendada siseturu killustatust ning edendada
avaliku sektori teabel põhinevaid piiriüleseid tooteid ja teenuseid, ei saa
saavutada üksnes liikmesriigi tasandil võetud meetmetega.
Reguleerimisalaga
seoses ei ole läbivaatamise eesmärk otseselt või kaudselt reguleerida
juurdepääsuõigust avalikele dokumentidele, see kuulub jätkuvalt üksnes
liikmesriikide ainupädevusse. Läbivaadatud sätted kehtiksid selliste dokumentide
taaskasutamise suhtes, mis on üldiselt kättesaadavad, sealhulgas riiklike
juurdepääsueeskirjade alusel.
Direktiivi
läbivaatamise eesmärk ei ole ka reguleerida isikuandmete töötlemist avaliku
sektori asutuste poolt või intellektuaalomandi õiguste staatust; direktiiv ei
mõjuta neid enamal määral kui see, mida direktiivi kehtivad eeskirjad juba
hõlmavad.
Ilma liidu tasandi sihtmeetmeteta võivad riikliku tasandi reguleerivad
meetmed, mille rakendamisega on mitmes liikmesriigis juba alustatud, süvendada
juba olemasolevaid märkimisväärseid erinevusi. Täiendava ühtlustamise
puudumisel takistavad sellised kehtivad siseriiklikud sätted siseturu
toimimist. Seevastu piirdub liidu tegevus tuvastatud takistuste kõrvaldamise
või ennetamisega.
2011/0430 (COD)
Ettepanek:
EUROOPA PARLAMENDI JA NÕUKOGU DIREKTIIV,
millega muudetakse direktiivi 2003/98/EÜ
avaliku sektori valduses oleva teabe taaskasutamise kohta 

(EMPs kohaldatav tekst)
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise lepingut,
eriti selle artiklit 114,
võttes arvesse Euroopa Komisjoni ettepanekut,
olles edastanud seadusandliku akti eelnõu
riikide parlamentidele,
võttes arvesse Euroopa Majandus- ja
Sotsiaalkomitee arvamust,[19]
võttes arvesse Regioonide Komitee arvamust,[20] 
toimides seadusandliku tavamenetluse kohaselt
ning arvestades järgmist:
(1)              
Euroopa Parlamendi ja nõukogu 17. novembri 2003.
aasta direktiiviga 2003/98/EÜ avaliku sektori valduses oleva teabe
taaskasutamise kohta[21]
kehtestatakse miinimumeeskirjad, mis reguleerivad liikmesriikide avaliku
sektori asutuste valduses olevate olemasolevate dokumentide taaskasutamist ja
nende taaskasutamist soodustavaid praktilisi abinõusid.
(2)              
Avatud andmeid käsitlev poliitika, mis soodustab
minimaalsete või puuduvate õiguslike, tehniliste või rahaliste piirangutega
avaliku sektori teabe laialdast kättesaadavust ja taaskasutamist ärilisel või
mitteärilisel eesmärgil, võib mängida olulist rolli uute teenuste käivitamisel,
mis põhinevad uuenduslikel viisidel kõnealuse teabe kombineerimiseks ja kasutamiseks.
See eeldab siiski, et dokumentide taaskasutamise lubade andmise võimalused on
liidu tasandil võrdsed ning seda ei ole võimalik saavutada liikmesriikide või
asjaomaste riigiasutuste erinevate eeskirjadega ja tavadega.
(3)              
Avaliku sektori asutuse valduses olevate
dokumentide taaskasutamise lubamine annab lisaväärtust taaskasutajatele,
lõppkasutajatele ja ühiskonnale tervikuna ning sageli ka asjaomasele avaliku
sektori asutusele endale, sest taaskasutamise abil saadakse taaskasutajatelt ja
lõppkasutajatelt tagasisidet, mille abil saab omanik parandada kogutud teabe
kvaliteeti.
(4)              
Pärast seda, kui 2003. aastal võeti vastu esimesed
avaliku sektori teabe taaskasutamist käsitlevad eeskirjad, on maailmas
eksisteerivate andmete, sealhulgas avalike andmete hulk plahvatuslikult
kasvanud ning on hakatud looma ja koguma uusi andmeliike. Samal ajal oleme
tunnistajaks sellele, et andmete analüüsimise, kasutamise ja töötlemise
tehnoloogiates toimuvad pidev areng. Kiire tehnoloogiline areng võimaldab luua
uusi teenuseid ja rakendusi, mis põhinevad andmete kasutamisel, koondamisel ja
kombineerimisel. 2003. aastal vastuvõetud eeskirjad ei ole suutnud nende
kiirete muudatustega sammu pidada, mistõttu eksisteerib oht, et ei kasutata ära
avalike andmete taaskasutamise pakutavaid majanduslikke ja sotsiaalseid
võimalusi. 
(5)              
Samal ajal on liikmesriigid nüüdseks kehtestanud
direktiivi 2003/98/EÜ alusel taaskasutamise poliitika ning osa liikmesriike on
selleks, et teha kättesaadavate avalike andmete taaskasutamine kodanikele ja
ettevõtjatele lihtsamaks, võtnud vastu avatud andmetega seotud sihikindlad
strateegiad, mis lähevad kaugemale direktiivis sätestatud miinimumtasemest.
Selleks, et liikmesriikide kehtestatud erinevad eeskirjad ei takistaks toodete
ja teenuste piiriülest pakkumist ja selleks, et võimaldada võrreldavate avalike
andmekogumite taaskasutamist nendel põhinevates üleeuroopalistes rakendustes,
on vaja ühtlustada ka liidusisesel teabeturul taaskasutamiseks kättesaadava
avaliku teabe miinimumtase, kooskõlas asjaomase juurdepääsukorraga.
(6)              
Direktiiviga 2003/98/EÜ ei ole ette nähtud
dokumentide taaskasutamise lubamise kohustust. Taaskasutamise lubamise või
mittelubamise üle otsustamine jääb liikmesriikide või asjaomase avaliku sektori
asutuse pädevusse. Samas tugineb direktiiv dokumentidele juurdepääsu
käsitlevatele siseriiklikele eeskirjadele. Mõned liikmesriigid on
taaskasutamise õiguse sidunud otseselt juurdepääsuõigusega, nii et kõik
üldiselt kättesaadavad dokumendid on taaskasutatavad. Teistes liikmesriikides
on kahe eeskirjade kogumi vaheline seos ebaselgem, mis tekitab õiguslikku
ebakindlust. 
(7)              
Direktiivis 2003/98/EÜ tuleks seetõttu sätestada
liikmesriikide selge kohustus teha kõik üldiselt kättesaadavad dokumendid
taaskasutatavaks. Kuna selline kohustus kujutab endast dokumentide autorite
intellektuaalomandi õiguste piiramist, peaks selline seos juurdepääsuõiguse ja
kasutusõiguse vahel piirduma sellega, mis on otseselt vajalik kohustuse
kehtestamise eesmärkide saavutamiseks. Sellega seoses tuleks direktiivi
2003/98/EÜ reguleerimisalast välja jätta dokumendid, mille intellektuaalomandi
õigused kuuluvad kolmandatele isikutele, võttes arvesse liidu õigusakte ning
liikmesriikide ja liidu rahvusvahelisi kohustusi, eelkõige Berni kirjandus- ja
kunstiteoste kaitse konventsioonist ning intellektuaalomandi õiguste
kaubandusaspektide lepingust (TRIPS-leping) tulenevaid kohustusi. Kui
raamatukogude (sh ülikoolide raamatukogude), muuseumide või arhiivide valduses
olev dokument, mida kaitsevad endiselt intellektuaalomandi õigused, kuulus algselt
kolmandale isikule, tuleks seda dokumenti käesoleva direktiivi rakendamisel
pidada dokumendiks, mille intellektuaalomandi õigused kuuluvad kolmandatele
isikutele. 
(8)              
Direktiivi 2003/98/EÜ kohaldamine ei tohiks piirata
riiklikest eeskirjadest tulenevaid avaliku sektori asutuste töötajate
võimalikke õigusi. 
(9)              
Lisaks, kui dokument tehakse taaskasutamiseks
kättesaadavaks, peaks asjaomasele avaliku sektori asutusele jääma õigus
dokumenti kasutada.
(10)          
Direktiivi reguleerimisala laiendatakse
raamatukogudele (sh ülikoolide raamatukogud), muuseumidele ja arhiividele.
Direktiivi ei kohaldata muude kultuuriasutuste suhtes, nagu ooperi- ja
balletiteatrid või teatrid ega ka nende juurde kuuluvate arhiivide suhtes. 
(11)          
Taaskasutamise soodustamiseks peaksid avaliku
sektori asutused tegema dokumendid kättesaadavaks masinloetaval kujul,
võimaluse ja vajaduse korral koos nende metaandmetega, ning sellises vormingus,
mis tagab koostalitlusvõime, näiteks töödeldes neid viisil, mis on kooskõlas
ruumiandmete kokkusobivuse ja kasutatavuse nõudeid reguleerivate põhimõtetega
vastavalt Euroopa Parlamendi ja nõukogu 14. märtsi 2007. aasta direktiivile
2007/2/EÜ, millega rajatakse Euroopa Ühenduse ruumiandmete infrastruktuur
(INSPIRE)[22].
(12)          
Kui dokumentide taaskasutamise eest võetakse tasu,
peaks see põhimõtteliselt piirduma dokumentide paljundamisest ja levitamisest
tulenevate piirkuludega, välja arvatud juhul, kui kõrgemad tasud on erandkorras
põhjendatud objektiivsete, läbipaistvate ja kontrollitavate kriteeriumidega.
Eelkõige tuleks arvesse võtta vajadust mitte takistada selliste avaliku sektori
asutuste normaalset toimimist, kes katavad olulise osa oma avalik-õiguslike
ülesannete täitmisega seotud tegevuskuludest oma intellektuaalomandi õiguste
kasutamisega. Dokumentide taaskasutamise eest tasu võtval avaliku sektori
asutusel peaks olema kohustus tõendada, et tasud on kulupõhised ja vastavad
asjaomastele piirangutele.
(13)          
Dokumendi taaskasutamisega seoses võivad avaliku
sektori asutused kehtestada võimaluse korral taaskasutajatele tingimusi, näiteks
nõuda allika äramärkimist. Avaliku sektori teabe taaskasutamise litsentsidega
tuleks igal juhul kehtestada taaskasutamisele võimalikult vähe piiranguid. Siin
võib olla oluline roll ka veebis kättesaadavatel avatud litsentsidel, mis
annavad suuremad taaskasutamise õigused ilma tehnoloogiliste, rahaliste ja
geograafiliste piiranguteta ning põhinevad avatud andmevormingutel. Seetõttu
peaksid liikmesriigid soodustama valitsuse avatud litsentside kasutamist.
(14)          
Selleks, et nõuetekohaselt rakendada käesoleva direktiivi
mõningaid aspekte, nagu õiguskaitsevahendid, tasu võtmise põhimõtete ja
aruandluskohustuse täitmine, on vaja, et järelevalvet teostaksid sõltumatud
asutused, kes on avaliku sektori teabe taaskasutamise küsimustes pädevad. Liidu
tasandi strateegiate kooskõla tagamiseks tuleks edendada sõltumatute asutuste
vahelist koostööd, vahetades eelkõige teavet parimate tavade ja andmete
taaskasutamise poliitika kohta.
(15)          
Kuna käesoleva direktiivi eesmärke, milleks on
soodustada kogu liitu hõlmavate avaliku sektori dokumentidel põhinevate
teabetoodete ja -teenuste väljaarendamist, tagada, et eraettevõtted kasutavad
avaliku sektori dokumente tõhusalt ja piiriüleselt lisandväärtusega
teabetoodete ja -teenuste puhul ning piirata konkurentsimoonutusi liidu turul,
ei suuda liikmesriigid piisavalt saavutada ning kavandatava meetme
üleeuroopalist ulatust silmas pidades on neid seepärast võimalik paremini
saavutada liidu tasandil, võib liit võtta meetmeid vastavalt Euroopa Liidu
toimimise lepingu artiklis 5 sätestatud subsidiaarsuse põhimõttele. Kõnealuses
artiklis sätestatud proportsionaalsuse põhimõtte kohaselt ei lähe käesolev
direktiiv kaugemale sellest, mis on vajalik nimetatud eesmärkide saavutamiseks.
(16)          
Käesolevas direktiivis austatakse põhiõigusi ja
järgitakse eelkõige Euroopa Liidu põhiõiguste hartas tunnustatud põhimõtteid,
sealhulgas õigust omandile (artikkel 17). Direktiivi ei tohi tõlgendada ega
rakendada viisil, mis läheb vastuollu Euroopa inimõiguste konventsiooniga.
(17)          
On vaja tagada, et liikmesriigid (vt põhjendus 19)
esitavad komisjonile aruande avaliku sektori teabe taaskasutamise ulatuse,
kõnealuse teabe kättesaadavaks tegemise tingimuste ja sõltumatu asutuse töö
kohta. Liidu tasandi strateegiate kooskõla tagamiseks tuleks edendada
sõltumatute asutuste vahelist koostööd, vahetades eelkõige teavet parimate
tavade ja andmete taaskasutamise poliitika kohta.
(18)          
Komisjon peaks abistama liikmesriike direktiivi
järjekindlal rakendamisel, andes suuniseid, eelkõige tasu võtmise ja kulude
arvutamise, soovitatud litsentsimistingimuste ja vormingute kohta, pärast
konsulteerimist huvitatud isikutega.
(19)          
Kooskõlas liikmesriikide ja komisjoni [kuupäev]
ühise poliitilise avaldusega selgitavate dokumentide kohta kohustuvad
liikmesriigid lisama põhjendatud juhtudel ülevõtmismeetmeid käsitlevale teatele
ühe või mitu dokumenti, milles selgitatakse seost direktiivi komponentide ja
ülevõtvate siseriiklike õigusaktide vastavate osade vahel. Käesoleva direktiivi
puhul leiab seadusandja, et selliste dokumentide edastamine on põhjendatud.
(20)          
Seepärast tuleks direktiivi 2003/98/EÜ vastavalt
muuta,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2003/98/EÜ muudatused
Direktiivi 2003/98/EÜ muudetakse järgmiselt.
1.                      
Muudatused artiklis 1 (Sisu ja reguleerimisala):
(1)         
lõike 2 punkt a asendatakse järgmisega:
„a) dokumentide suhtes, mille väljastamine ei
kuulu asjaomaste avaliku sektori asutuste avalik-õiguslike ülesannete alla,
nagu need on ette nähtud kõnealuse liikmesriigi seaduste või muude siduvate
eeskirjadega;”;
(2)         
lõike 2 punkt e asendatakse järgmisega:
„e) dokumentide suhtes, mis on haridus- ja
teadusasutuste, näiteks uurimisasutuste, sealhulgas vajaduse korral
teadusuuringute tulemuste edastamiseks loodud organisatsioonide, koolide ja
ülikoolide (välja arvatud ülikoolide raamatukogud seoses muude dokumentidega
kui teadustöö dokumendid, mida kaitsevad kolmandate isikute intellektuaalomandi
õigused) valduses ning”;
(3)         
lõike 2 punkt f asendatakse järgmisega:
„f) dokumentide suhtes, mis on muude
kultuuriasutuste kui raamatukogude, muuseumide ja arhiivide valduses.”;
(4)         
lõikes 4 asendatakse sõna „ühenduse” sõnaga
„liidu”;
(5)         
lõike 5 lõppu lisatakse järgmine lause:
„Käesoleva direktiivi sätted ei piira avaliku
sektori asutuste töötajate majanduslikke või moraalseid õigusi, mis võivad
tuleneda riiklikest eeskirjadest.”.
2.                      
Artiklile 2 (Mõisted) lisatakse järgmine lõige:
„6. „masinloetav” – digitaalsed dokumendid on
piisavalt struktureeritud, nii et tarkvararakendused suudavad usaldusväärselt
tuvastada üksikuid faktiväiteid ja nende sisemist struktuuri.”.
3.                      
Artikkel 3 asendatakse järgmisega:
„Artikkel
3
Üldpõhimõte
(6)         
Liikmesriigid tagavad lõike 2 kohaselt, et artiklis
1 osutatud dokumendid on ärilistel või mitteärilistel eesmärkidel
taaskasutatavad kooskõlas III ja IV peatükis sätestatud tingimustega.
(7)         
Kui tegemist on dokumentidega, mille
intellektuaalomandi õigused kuuluvad raamatukogudele (sh ülikoolide
raamatukogud), muuseumidele ja arhiividele, tagavad liikmesriigid, et kui
dokumentide taaskasutamine on lubatud, on kõnealused dokumendid ärilistel või
mitteärilistel eesmärkidel taaskasutatavad kooskõlas III ja IV peatükis
sätestatud tingimustega.”.
4.                      
Muudatused artiklis 4 (Taaskasutamistaotluste
menetlemisel kohaldatavad nõuded):
(8)         
lõike 3 lõppu lisatakse järgmine lause:
„Kuid raamatukogud (sh ülikoolide
raamatukogud), muuseumid ja arhiivid ei ole kohustatud sellist viidet lisama.”;
(9)         
lõike 4 lõppu lisatakse järgmine lause:
„Õiguskaitsevahendid hõlmavad läbivaatamise
võimalust sellise sõltumatu asutuse poolt, kellele on antud reguleerimisalased
erivolitused seoses avaliku sektori teabe taaskasutamisega ning kelle otsused
on asjaomasele avaliku sektori asutusele siduvad.”.
5.                      
Muudatused artiklis 5 (Pakutavad vormid):
(10)     
lõikes 1 asendatakse sõna „elektroonilistelt”
sõnadega „masinloetaval kujul ja koos nende metaandmetega”.”.
6.                      
Muudatused artiklis 6 (Tasu):
(11)     
artikli algusesse lisatakse järgmised lõiked: 
„1. Kui dokumentide taaskasutamise eest
võetakse tasu, piirdub avaliku sektori asutuste nõutav kogusumma dokumentide
paljundamisest ja levitamisest tulenevate piirkuludega.”
„2. Erandjuhtudel, eelkõige juhul, kui
avaliku sektori asutused katavad olulise osa oma avalik-õiguslike ülesannete
täitmisega seotud tegevuskuludest oma intellektuaalomandi õiguste kasutamise
arvel, võidakse avaliku sektori asutustel lubada võtta dokumentide taaskasutamise
eest piirkulusid ületavat tasu, kooskõlas objektiivsete, läbipaistvate ja
kontrollitavate kriteeriumidega, tingimusel et see on üldsuse huvides ja selle
kiidab heaks artikli 4 lõikes 4 osutatud sõltumatu asutus, ilma et see piiraks
käesoleva artikli lõigete 3 ja 4 kohaldamist.”
„3. Olenemata lõigetest 1 ja 2 võivad
raamatukogud (sh ülikoolide raamatukogud), muuseumid ja arhiivid nende valduses
olevate dokumentide taaskasutamise eest võtta piirkulusid ületavat tasu.”;
(12)     
artikli 6 senine tekst muudetakse lõikeks 4;
(13)     
lisatakse uus lõige 5:
„Taaskasutamise eest tasu võtval avaliku
sektori asutusel on kohustus tõendada, et tasu on kooskõlas käesoleva artikli
nõuetega.”.
7.                      
Artiklis 7 (Läbipaistvus) lisatakse sõnade „tasude
arvutamisel” ette sõnad „või piirkulusid ületavate”.
8.                      
Muudatused artiklis 8:
(1)         
lõige 1 asendatakse järgmisega:
„Avaliku sektori asutused võivad
taaskasutamist lubada tingimusteta või kehtestada tingimusi, näiteks allikale
viitamist, vajaduse korral litsentside abil. Need tingimused ei tohi
taaskasutamise võimalusi põhjendamatult piirata ning neid ei tohi kasutada
konkurentsi piiramiseks.”.
9.                      
Artikkel 9 asendatakse järgmisega:
„Artikkel
9
Praktilised
vahendid
Liikmesriigid tagavad, et taaskasutamiseks
kättesaadavate dokumentide keeltevahelise otsingu hõlbustamiseks on olemas
praktilised vahendid, näiteks eelistatavalt veebis kättesaadavad ja
masinloetavas vormingus sisuloetelud põhidokumentidest koos asjaomaste
metaandmetega, ning portaalid, mis on seotud detsentraliseeritud loenditega.”.
10.                  
Artiklis 11 (Ainuõiguste andmise keeld) lisatakse
lõike 3 lõppu järgmine lause:
„Sellised kultuuriasutuste ja ülikoolide
raamatukogudega seonduvad kokkulepped lõpetatakse siiski lepingu lõppemisel või
igal juhul hiljemalt 31. detsembril 20XX [kuus aastat pärast direktiivi jõustumist].”.
11.                  
Artikkel 12 (Ülevõtmine) asendatakse järgmisega:
„Artikkel
12
Liikmesriigid edastavad komisjonile käesoleva
direktiiviga reguleeritavas valdkonnas vastuvõetud põhiliste siseriiklike
õigusnormide teksti.”.
12.                  
Artiklis 13 (Läbivaatamine) asendatakse kuupäev „1.
juuliks 2008” kuupäevaga „[kolm aastat pärast ülevõtmise kuupäeva]” ning
sellele lisatakse järgmine lõik:
„Liikmesriigid esitavad komisjonile igal
aastal aruande avaliku sektori teabe taaskasutamise ulatuse, kõnealuse teabe
kättesaadavaks tegemise tingimuste ja artikli 4 lõikes 4 osutatud sõltumatu
asutuse töö kohta.”.
Artikkel 2
(2)              
Liikmesriigid võtavad vastu ja avaldavad käesoleva
direktiivi järgimiseks vajalikud õigus- ja haldusnormid hiljemalt 18 kuu järel.
Nad edastavad kõnealuste normide teksti ning kõnealuste normide ja käesoleva
direktiivi vahelise vastavustabeli viivitamata komisjonile.
(3)              
Kui liikmesriigid need meetmed vastu võtavad,
lisavad nad nendesse meetmetesse või nende meetmete ametliku avaldamise korral
nende juurde viite käesolevale direktiivile. Sellise viitamise viisi näevad
ette liikmesriigid.
Artikkel 3
Käesolev direktiiv jõustub järgmisel päeval
pärast selle avaldamist Euroopa Liidu Teatajas.
Artikkel 4
Käesolev
direktiiv on adresseeritud liikmesriikidele kooskõlas aluslepingutega.
Brüssel,
Euroopa Parlamendi nimel                           Nõukogu
nimel
president                                                        eesistuja
[1]               http://eur-lex.europa.eu/LexUriServ/LexUriServ.do?uri=COM:2009:0212:FIN:Et:PDF.
[2]               http://www.economist.com/node/15557443.
[3]               http://webarchive.nationalarchives.gov.uk/+/interactive.bis.gov.uk/digitalbritain/report/,
lk 214.
[4]               Ülevaade avaliku sektori teabe taaskasutamist ja sellega
seotud turuarenguid käsitlevatest hiljutistest uuringutest, G. Vickery, august
2011.
[5]               http://ec.europa.eu/information_society/digital-agenda/index_en.htm.
[6]               VALGE RAAMAT Euroopa ühtse transpordipiirkonna
tegevuskava – Konkurentsivõimelise ja ressursitõhusa transpordisüsteemi suunas.
KOM(2011) 144 (lõplik) (28.3.2011).
[7]               KOM(2008) 886 (lõplik)/2 – parandus
20.3.2009.
[8]               ELT L 207, 6.8.2010, lk 1.
[9]               http://www.epsiplatform.eu/.
[10]             http://ec.europa.eu/information_society/policy/psi/index_en.htm.
[11]             http://ec.europa.eu/information_society/policy/psi/actions_eu/policy_actions/mepsir/index_en.htm.
[12]             http://ec.europa.eu/information_society/policy/psi/facilitating_reuse/exlusive_agreements/               
index_en.htm.
[13]             http://ec.europa.eu/information_society/policy/psi/docs/pdfs/economic_study_report_final.pdf.
[14]             http://tinyurl.com/culturePSI.
[15]             http://www.lapsi-project.eu/.
[16]             http://www.epsiplatform.eu/.
[17]             Ühendkuningriik. Avaliku sektori teabe taaskasutamist
käsitlev määrus, 2005. Määruse artikli 7 lõige 1: „Avaliku sektori asutus võib
anda loa taaskasutamiseks”.
[18]             Uuring liiklus- ja reisiteabele tagatud juurdepääsu ning
üldiste liiklusteabeteenuste tasuta pakkumise kohta, Lyon, 11. oktoober 2010.
[19]             ELT C , , lk .
[20]             ELT C , , lk .
[21]             ELT L 345, 31.12.2003, lk 90.
[22]             ELT L 108, 25.4.2007, lk 1.